Document ID: 32019D0407

Reference:
15.3.2019
LV
Eiropas Savienības Oficiālais Vēstnesis
L 73/1
PADOMES LĒMUMS (ES) 2019/407
(2019. gada 4. marts)
par to, lai Eiropas Savienības vārdā noslēgtu Nolīgumu attiecībā uz neregulētas zvejniecības novēršanu atklātās jūras teritorijās Ziemeļu Ledus okeāna centrālajā daļā
EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 43. pantu saistībā ar tā 218. panta 6. punkta otrās daļas a) apakšpunkta v) punktu,
ņemot vērā Eiropas Komisijas priekšlikumu,
ņemot vērā Eiropas Parlamenta piekrišanu (1),
tā kā:
(1)
Savienībai ir ekskluzīva kompetence kopīgās zivsaimniecības politikas jomā pieņemt jūras bioloģisko resursu saglabāšanas pasākumus un slēgt nolīgumus ar trešām valstīm un starptautiskām organizācijām šajā jomā.
(2)
Atbilstīgi Padomes Lēmumiem 98/392/EK (2) un 98/414/EK (3) Savienība ir līgumslēdzēja puse Apvienoto Nāciju Organizācijas 1982. gada 10. decembra Jūras tiesību konvencijai (“konvencija”) un Apvienoto Nāciju Organizācijas Nolīgumam par 1982. gada 10. decembra Apvienoto Nāciju Jūras tiesību konvencijas īstenošanu attiecībā uz transzonālo zivju krājumu un tālu migrējošo zivju krājumu saglabāšanu un pārvaldību (“nolīgums par zivju krājumiem”). Konvencijā un nolīgumā par zivju krājumiem prasīts visām valstīm sadarboties dzīvo jūras resursu saglabāšanā un pārvaldībā. Nolīgums attiecībā uz neregulētas zvejniecības novēršanu atklātās jūras teritorijās Ziemeļu Ledus okeāna centrālajā daļā (“nolīgums”) izpilda minēto prasību.
(3)
Eiropas Parlamenta un Padomes Regulā (ES) Nr. 1380/2013 (4) paredzēts, ka ārējās attiecības zivsaimniecības jomā Savienība īsteno saskaņā ar savām starptautiskajām saistībām un rīcībpolitikas mērķiem, kā arī ar minētās regulas 2. un 3. pantā noteiktajiem mērķiem un principiem, lai tādā veidā nodrošinātu jūras bioloģisko resursu un jūras vides ilgtspējīgu izmantošanu, pārvaldību un saglabāšanu. Nolīgums ir saskanīgs ar minētajiem mērķiem.
(4)
2016. gada 31. martā Padome pilnvaroja Komisiju Savienības vārdā risināt sarunas par starptautisku nolīgumu attiecībā uz neregulētas zvejniecības novēršanu atklātās jūras teritorijās Ziemeļu Ledus okeāna centrālajā daļā. 2017. gada 30. novembrī minētās sarunas tika sekmīgi noslēgtas. Saskaņā ar Padomes Lēmumu (ES) 2018/1257 (5) Nolīgums attiecībā uz neregulētas zvejniecības novēršanu atklātās jūras teritorijās Ziemeļu Ledus okeāna centrālajā daļā tika parakstīts 2018. gada 3. oktobrī, ņemot vērā tā noslēgšanu vēlāk.
(5)
Savienības kļūšana par nolīguma pusi veicinās Savienības īstenotās saglabāšanas pieejas saskanību dažādos okeānos un stiprinās tās apņemšanos atbalstīt jūras bioloģisko resursu ilgtermiņa saglabāšanu un ilgtspējīgu izmantošanai visā pasaulē, un tāpēc tā ir Savienības interesēs.
(6)
Nolīgums būtu jāapstiprina,
IR PIEŅĒMUSI ŠO LĒMUMU.
1. pants
Ar šo Savienības vārdā tiek apstiprināts Nolīgums attiecībā uz neregulētas zvejniecības novēršanu atklātās jūras teritorijās Ziemeļu Ledus okeāna centrālajā daļā (“nolīgums”).
Nolīguma teksts ir pievienots šim lēmumam.
2. pants
Padomes priekšsēdētājs norīko personu vai personas, kas tiesīgas Savienības vārdā deponēt apstiprinājuma dokumentus, kuri paredzēti nolīguma 15. pantā.
3. pants
Šis lēmums stājas spēkā trešajā dienā pēc tā publicēšanas Eiropas Savienības Oficiālajā Vēstnesī.
Briselē, 2019. gada 4. martā
Padomes vārdā –
priekšsēdētājs
A. ANTON
(1)  2019. gada 12. februāra piekrišana (Oficiālajā Vēstnesī vēl nav publicēta).
(2)  Padomes Lēmums 98/392/EK (1998. gada 23. marts) par Eiropas Kopienas parakstīto ANO 1982. gada 10. decembra Jūras tiesību konvenciju un 1994. gada 28. jūlija Nolīgumu par minētās konvencijas XI daļas īstenošanu (OV L 179, 23.6.1998., 1. lpp.).
(3)  Padomes Lēmums 98/414/EK (1998. gada 8. jūnijs) par Nolīguma par ANO 1982. gada 10. decembra Jūras tiesību konvencijas noteikumu īstenošanu attiecībā uz mainīgas dislokācijas un tālu migrējošo zivju sugu krājumu saglabāšanu un apsaimniekošanu Eiropas Kopienas ratifikāciju (OV L 189, 3.7.1998., 14. lpp.).
(4)  Eiropas Parlamenta un Padomes Regula (ES) Nr. 1380/2013 (2013. gada 11. decembris) par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (OV L 354, 28.12.2013., 22. lpp.).
(5)  Padomes Lēmums (ES) 2018/1257 (2018. gada 18. septembris) par to, lai Eiropas Savienības vārdā parakstītu Nolīgumu attiecībā uz neregulētas zvejniecības novēršanu atklātās jūras teritorijās Ziemeļu Ledus okeāna centrālajā daļā (OV L 238, 21.9.2018., 1. lpp.).

Summary:
Nolīgums attiecībā uz neregulētas zvejniecības novēršanu atklātās jūras teritorijās Ziemeļu Ledus okeāna centrālajā daļā
Nolīgums attiecībā uz neregulētas zvejniecības novēršanu atklātās jūras teritorijās Ziemeļu Ledus okeāna centrālajā daļā
 
KOPSAVILKUMS:
Nolīgums attiecībā uz neregulētas zvejniecības novēršanu atklātās jūras teritorijās Ziemeļu Ledus okeāna centrālajā daļā
Lēmums (ES) 2019/407 par to, lai ES vārdā noslēgtu Nolīgumu attiecībā uz neregulētas zvejniecības novēršanu atklātās jūras teritorijās Ziemeļu Ledus okeāna centrālajā daļā
KĀDS IR ŠĪ NOLĪGUMA UN LĒMUMA MĒRĶIS?
Nolīguma mērķis ir novērst neregulētu komerciālo zveju Ziemeļu Ledus okeāna centrālās daļas atklātās jūras teritorijās (ūdeņos, kas nav nevienas valsts jurisdikcijā), īstenojot piesardzīgus saglabāšanas un pārvaldības pasākumus. Ar lēmumu ES vārdā noslēdz nolīgumu.
SVARĪGĀKIE ASPEKTI
Arktikas reģions aptver teritorijas ap Ziemeļpolu. Tas ietver Ziemeļu Ledus okeānu un astoņas Arktikas valstu teritorijas: Kanādu, Dāniju (ieskaitot Grenlandi un Fēru Salas), Somiju, Islandi, Norvēģiju, Krieviju, Zviedriju un Amerikas Savienotās Valstis. Nolīgumu parakstīja Kanāda, Ķīna, Dānija (attiecībā uz Fēru Salām un Grenlandi), Eiropas Savienība, Islande, Japāna, Dienvidkoreja, Norvēģija, Krievija un ASV. Nolīgums atspoguļo piesardzīgu pieeju, jo līdz šim Ziemeļu Ledus okeāna centrālo daļu visu gadu sedz ledus, padarot zveju šajos ūdeņos neiespējamu. Tomēr globālā sasilšana ir būtiski samazinājusi ledus segumu šajā apgabalā, kā rezultātā nākotnē zveja šajā teritorijā var kļūt iespējama. Nolīguma pamatā ir principi, kas noteikti Apvienoto Nāciju Organizācijas Jūras tiesību konvencijā, Nolīgumā par Apvienoto Nāciju Organizācijas Jūras tiesību konvencijas noteikumu īstenošanu attiecībā uz transzonālo zivju krājumu un tālu migrējošo zivju krājumu saglabāšanu un pārvaldību un 1995. gada Atbildīgas zivsaimniecības rīcības kodeksā.Darbības jomaNolīgums attiecas uz zivju, gliemju un vēžveidīgo sugām, izņemot tās, kas pieder pie ANO Jūras tiesību konvencijā definētajām nometnieku sugām. Puses vienojas nenodarboties ar komerciālo zveju atklātās jūras teritorijās Ziemeļu Ledus okeāna centrālajā daļā sākotnējā 16 gadu periodā pēc nolīguma stāšanās spēkā. Pēc sākotnējā perioda beigām nolīgums tiek automātiski pagarināts ik pēc pieciem gadiem, ja vien kāda no Pusēm neiesniedz iebildumu pret pagarinājumu.Kopīgā zinātniskās pētniecības un uzraudzības programma
Ar nolīgumu tiks izveidota kopīga zinātniskās pētniecības un uzraudzības programma ar mērķi uzlabot izpratni par ekosistēmām Ziemeļu Ledus okeāna centrālajā daļā un jo īpaši konstatēt to, vai nolīguma apgabalā tagad vai nākotnē varētu eksistēt zivju krājumi, kurus varētu iegūt ilgtspējīgā veidā.
Saglabāšanas un pārvaldības pasākumi
Puses var atļaut savā valstī reģistrētiem kuģiem veikt komerciālu zveju tikai saskaņā ar:ilgtspējīgai zivju krājumu pārvaldībai paredzētiem starptautiski atzītiem saglabāšanas un pārvaldības pasākumiem, ko pieņēmusi viena vai vairākas reģionālās vai apakšreģionālās zvejniecības pārvaldības organizācijas vai režīmi; pagaidu saglabāšanas un pārvaldības pasākumiem, ko puses var izveidot.Pārskatīšana un turpmāka īstenošanaŠā nolīguma īstenošanu un zinātnisko informāciju, kas iegūta kopīgajā programmā, pārskata ne retāk kā reizi divos gados. Trīs gadu laikā pēc nolīguma stāšanās spēkā nosaka saglabāšanas un pārvaldības pasākumus, kas piemērojami izpētes zvejai nolīguma apgabalā.
SPĒKĀ STĀŠANĀS DATUMS
Nolīgums stāsies spēkā, kad to būs ratificējuši visi 10 parakstītāji.
Lēmums stājās spēkā 2019. gada 18. martā.
PAMATDOKUMENTI
Nolīgums attiecībā uz neregulētas zvejniecības novēršanu atklātās jūras teritorijās Ziemeļu Ledus okeāna centrālajā daļā (OV L 73, 15.3.2019., 3.–8. lpp.)
Padomes Lēmums (ES) 2019/407 (2019. gada 4. marts) par to, lai Eiropas Savienības vārdā noslēgtu Nolīgumu attiecībā uz neregulētas zvejniecības novēršanu atklātās jūras teritorijās Ziemeļu Ledus okeāna centrālajā daļā (OV L 73, 15.3.2019., 1.-2. lpp.)
Pēdējo reizi atjaunots: 14.08.2019